Tuis | Nuutste nuus | Honger kan Suid-Afrika se voorland wees weens regering se ongeërgdheid teenoor droogtehulp
"Voedselsekerheid en die welstand van alle Suid-Afrikaners is veronderstel om die regering se hoofprioriteit te wees. Die aanpassingsbegroting van die departement van samewerkende regering en tradisionele aangeleenthede (Cogta) spreek egter nie tot die huidige omstandighede van die land nie," sê Fanie du Toit, VF Plus-LP in die NRP.
"Suid-Afrika gaan steeds gebuk onder die gevolge van die meerjarige droogte. Die land is aan die begin van Maart tot 'n nasionale rampgebied in gevolge van hierdie droogte verklaar. Die departement se begroting maak egter nie werklik voorsiening vir rampverligting in hierdie verband nie.
"Die ANC-regering beskou die landbougemeenskap as vanselfsprekend en besef nie die bedreiging vir voedselsekerheid indien landbouers nie die nodige hulp en ondersteuning van die regering ontvang nie."
"Die bestaansrede vir die departement is om samewerking tussen die verskillende sfere van die regering te verbeter en sodoende te sorg dat provinsies en munisipaliteite effektief dienste lewer. Die swak toestand van munisipaliteite regoor die land dien as bewys hiervan.
"Tydens die Covid-19-pandemie word die regering gedwing om in baie gemeenskappe uiteindelik basiese dienste, soos water en sanitasie te lewer. Die regering moes krisisbestuur toepas as gevolg van jare se verkeerde prioriteite en swak dienslewering. Hierdie krisisbestuur kos die belastingbetaler baie meer as wat dit sou gekos het indien die nodige instandhouding en infrastruktuurontwikkeling deurlopend gedoen is," sê du Toit.